**Kjære Vg1-elever!**

Nå har dere hatt en uke på videregående, en uke ganske annerledes enn den ungdomsskolen dere forlot for et par måneder siden. Noen av dere merker streiken godt, mens andre ikke gjøre det. For meg som rektor er det viktig at du føler deg velkommen på skolen, at du finner fram både fysisk rundt om i bygningene våre og selvsagt på de digitale plattformene vi bruker, som VIS og Teams.

Fordi timeplanen til hver enkelt er så forskjellig, så blir også hverdagene deres forskjellige. Nå som dere har begynt på videregående ligger det derfor et litt større ansvar på deg selv til å finne en god måte å organisere dagene på. Dere må selvsagt møte til de timene som går, men når streiken gjør at timer ikke avholdes, kan det være smart å jobbe med enten det faget eller andre fag istedenfor å dra til byen eller hjem. Jeg vet at det å ha gode rutiner i hverdagen gjør at skolegangen blir utrolig mye lettere, og at det garantert vil lønne seg i lengden.

Det er viktig å holde god kontakt med lærerne dine, men hvis du har lyst til å prate med noen andre kan du veldig gjerne snakke med miljøteam eller skolerådgiverne. Husk det jeg sa første skoledag, at her på Molde vgs er det mange voksne som er her for at du som elev skal få en best mulig skolehverdag.

Jeg ønsker hver og en av dere et kjempefint skoleår, og håper dere får oppleve mye fint både faglig og sosialt. Dessuten gleder jeg meg til å si hei til dere rundt omkring på skolen og ha mange gode samtaler, for det er dere elever som gjør rektorlivet så rikt!  
  
Lykke til med skoleåret, alle sammen!

Med vennlig hilsen

Leif Magne Lervik

rektor